Jane Bredby er leder for Omsorg Oslo KF. Det er et firma som ble startet i 2000 for å drifte sykehjem. Det har ikke vunnet ett anbud på å drive sykehjem siden det vant en kontrakt om Oppsalhjemmet i 2004. Den gikk ut i 2009.
Selskapet har siden ikke hatt noe sykehjem å drifte, bortsett fra at det overtok Ammerudlunden i en periode etter Adecco-skandalen i 2011.
Nå har byrådet fått nok, og vil legge ned selskapet.
Bredby har forståelse for det: - Det er meningsløst å opprettholde et foretak som har en helt umulig oppgave. Vi er forpliktet til å legge inn kommunens pensjons- og lønnsvilkår i våre tilbud, sier hun til Fagbladet.
Mens kommunen betaler 26.3 prosent av lønnen i pensjon, betaler de private mellom 2 og 5 prosent i pensjon. Det betyr at de private har lavere utgifter og lett vinner alle anbudskonkurranser med kommunale Omsorg Oslo - og at deres ansatte får dårligere pensjon. Ifølge Bredby betyr forskjellen mellom 3000 - 4000 kroner mindre i pensjon hver måned for en hjelpepleier.
- De ansatte betaler prisen når kommersielle aktører vinner. Dette kunne byrådet gjort noe med. Det er ekstremt opptatt av private, kommersielle aktørers konkurransevilkår, men synes åpenbart det er greit at Omsorg Oslo KF skal konkurrere uten likebehandling, sier Mari Sanden, eder for Fagforbundet i Oslo.
- Byrådet kunne for eksempel holdt pensjon utenom konkurransen, eller de kunne bedt de kommersielle aktørene legge samme lønns- og arbeidsvilkår som gjelder i Oslo kommune til grunn i sine tilbud, sier hun. -Men det fins ikke vilje i byrådet til å la et kommunalt foretak konkurrere på like vilkår med de private.